 

**בבית הדין הצבאי המחוזי**

**במחוז שיפוטי צפון**

בפני ההרכב: אל"ם טלי פריד - אב"ד

סא"ל לידור דרכמן - שופטת

 רס"ן מור יהלומי דהן - שופטת

**בעניין: התובע הצבאי (ע"י ב"כ, סרן אופק שפירא וסגן קשת יוסף)**

**נגד**

**הנאשם: X/XXX רב"ט ל.י (ע"י ב"כ, עו"ד עידן פסח)**

**הכרעת-דין**

על פי הודאתו מורשע הנאשם בעבירות שעניינן סחר בסם מסוכן, הדחת קטין לסמים מסוכנים, ושימוש בסם מסוכן (שני פרטים), לפי סעיפים 13 ו-19א; 21(א)(1), 21(א)(3) ו-25; 7(א) ו-(ג) סיפא, בהתאמה, כולם לפי פקודת הסמים המסוכנים [נוסח חדש], התשל"ג-1973, וכן נהיגה בשכרות, לפי סעיפים 62(3) וסעיפים 64ב(2) ו-39א לפקודת התעבורה [נוסח חדש], בהתאם לכתב האישום המתוקן ולפרטים הנוספים.

**ניתנה היום, ו' בטבת התשפ"ד, 18.12.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר-דין**

הנאשם הורשע על פי הודאתו במספר עבירות מעולם הסמים המסוכנים. כמפורט בכתב האישום, בשלוש הזדמנויות מכר הנאשם סם מסוכן מסוג קנאביס במשקל של גרם אחד לשני קטינים; במספר הזדמנויות הדיח קטינים לשימוש בסמים בכך שהציע להם לעשות שימוש בסם מסוכן מסוג קנאביס; ביצע שימושים בסם מסוג קנאביס במספר הזדמנויות בנסיבות צבאיות, חלקן בצוותא עם חיילים אחרים; וכן השתמש בעשרות הזדמנויות בסם מסוג קנאביס בנסיבות אזרחיות. כמו כן, הורשע הנאשם בנהיגה בשכרות, בכך שנהג ברכבו לאחר שהשתמש בסם מסוג קנאביס ותחת השפעתו של הסם.

מדובר במי שגויס לצה"ל ביוני 2022, השלים טירונות וקורס נהיגה ושובץ כנהג משא כבד בגדוד XXX. עברו המשמעתי זניח ועברו הפלילי נקי.

לאחר מעצרו נבדק הנאשם על ידי פסיכיאטר בבסיס הכליאה והומלץ על התאמת פרופיל 21, בגין שימוש תלותי בסמים. חוות הדעת מפרטת מעט על הרקע האישי והמשפחתי, אשר במידה לא מבוטלת מהווה גם הרקע לביצוע עבירות השימוש בסמים.

בין הצדדים התגבש הסדר טיעון, במסגרתו ביקשו לאזן בין חומרתן של העבירות לבין נסיבותיו האישיות המורכבות של הנאשם, XXX. הוצגו מסמכים רפואיים נוספים בעניינו של הנאשם, אולם מטעמי צנעת הפרט נסתפק באמירה כי הנאשם חווה קשיים חברתיים ורגשיים על רקע מצבו הבריאותי. נטען, כי הגם שמדובר בעבירות חמורות מעולם הסמים, הרי שהיקפי הסחר ומשקלי הסם היו נמוכים למדי. ההגנה אף ציינה כי הצעת השימוש בסמים לקטינים הייתה בנסיבות חברתיות. עוד הוטעם, כי נמצאה זיקה בין מצבו הנפשי של הנאשם לבין ביצוען של חלק מן העבירות. לצד נסיבותיו מבית, נשקלה אף העובדה כי הנאשם נטל אחריות על מעשיו וגילה נזקקות טיפולית כבר בשלב החקירה, וצפוי, עם סיום ריצוי עונשו, להתחיל בתוכנית טיפולית שהותאמה לו ותכלול גמילה מסמים.

אכן, לפנינו שורה של עבירות חמורות מעולם הסמים – הן מעשי הסחר בקנאביס, הן הדחת הקטינים והן השימושים הרבים שביצע הנאשם בהיותו חייל בצה"ל, בנסיבות צבאיות ובנסיבות אזרחיות. חומרה מיוחדת טמונה בכך שהנאשם שימש בתפקידו **כנהג משא כבד** ואף ההין לנהוג (בנסיבות אזרחיות) לאחר שימוש בסמים ותחת השפעתם. קשה להפריז בפוטנציאל הסיכון אשר גלום במעשים מעין אלו, שהופכים את ההגה בידי הנאשם לכלי נשק של ממש, המסכן את עצמו ואת האחרים בסביבתו.

הוצגו בפנינו השיקולים הניצבים בבסיס הסדר הטיעון שגובש, ומצאנו כי כולם ראויים וענייניים ובהלימה לכך – הסדר הטיעון מאזן כראוי בין היבטי החומרה הגלומים במעשיו של הנאשם לבין מכלול הנסיבות – האישיות, המשפחתיות והרפואיות. שיקול של ממש מצאנו במוטיבציה אותה גילה הנאשם להצטרף להליך טיפולי ושיקומי, אשר בכוחו להוציאו ממעגל הסמים והעבריינות.

נוכח האמור לעיל, מצאנו לכבד את עתירתם המשותפת של הצדדים ולגזור על הנאשם את העונשים הבאים:

1. **שבעה וחצי (7.5) חודשי מאסר לריצוי בפועל, שיימנו החל ביום מעצרו, 29.8.2023.**
2. **עונש מאסר מותנה בן ארבעה (4) חודשים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שנתיים (2) לבל יעבור עבירה לפי חוק המאבק בתופעת השימוש בחומרים מסכנים, התשע"ג-2013.**
4. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
5. **פסילה מלקבל ומלהחזיק רישיונות נהיגה צבאיים ואזרחיים למשך שנתיים (2), החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
6. **הורדה לדרגת טוראי.**

בהתאם לעמדת הצדדים, מורה בית הדין על חילוט מכשירו הסלולארי של הנאשם מסוג galaxy A3 שנתפס במהלך החקירה והשמדתו. **טרם חילוטו והשמדתו יתאפשר לאחד מבני משפחתו של הנאשם כמיופה כוח מטעמו, בתיאום עם גורמי החקירה בתיק, לשלוף מהמכשיר הסלולארי מידע נדרש.**

**העתק מגזר הדין יועבר למפקד בסיס החקירות לשם תיאום שליפת המידע טרם החילוט וההשמדה.**

**ניתן היום, ו' בטבת התשפ"ד, 18.12.2023, והודע בפומבי ובמעמד הצדדים.**

**זכות ערעור כחוק.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**העתק נכון מהמקור

ק' בית הדין**

**נערך על ידי: ס.ש**

**בתאריך: 31.12.2023**

**חתימת המגיה: סגן שיר בן-ארמון**